Bokvroue speel eerste tuistoets in 6 jaar | Netwerk24
Bokvroue speel eerste tuistoets in 6 jaar
Stanley Raubenheimer. Foto: Ziyaad Martin
Die Springbokvrouerugbyspan sal in September vir die eerste keer in ses jaar weer op eie bodem 'n toets speel.
Die Bokvroue kom op Maandag 30 September op die Cityparkveld in Athlone in Kaapstad teen Skotland te staan.
'n Tweede toets teen Skotland op Saterdag 5 Oktober sal ook op dieselfde veld gespeel word.
Die laaste keer dat die nasionale vrouespan tuis in 'n amptelike toets in aksie was, was in 2013 toe hulle in Oos-Londen met Uganda afgereken het.
"Dit is fantastiese nuus vir ons span en hul ondersteuners, nie net omdat ons teen een van die Sesnasies-spanne te staan sal kom nie, maar ook omdat ons dit voor ons eie mense sal doen," sê Stanley Raubenheimer, die Bokvroue se afrigter.
Raubenheimer en sy hulpafrigters, Lungisa Kama en Eddie Myners, sal in Augustus en September oefenkampe vir die voorste plaaslike spelers hou. – Sportredaksie